Nýtt ár að hefjast í frumkvöðlastarfi JA Ísland Nú er að hefjast nýtt ár í frumkvöðlastarfi JA Ísland sem stendur fyrir nýsköpunarkeppni framhaldsskóla . Sjávarklasinn hefur tekið virkan þátt í þessu starfi og liðsinnt hundruðum nemenda . Margir þeirra hafa unnið að hugmyndum er lúta að hreinsun hafsins eða nýtingu afurða þess . Mikill áhugi hefur verið hjá mörgum skólum og nemendum á þessari árlegu keppni sem hundruðir nemenda taka þátt í . Þennan mikla og vaxandi áhuga má ekki síst þakka framhaldsskólakennurum sem hafa lagt gríðarlega mikið af mörkum til að auka áhuga og þekkingu nemenda . JA Ísland og Sjávarklasinn buðu kennurum , sem hafa leiðbeint nemendum á þessu sviði , til samsætis í Húsi sjávarklasans . Petra Bragadóttir framkvæmdastjóri JA Ísland þakkaði kennurunum fyrir að hafa verið leiðandi í því að efla frumkvöðlamenntun í skólum . Starf JA hefði aldrei komist á flug ef ekki væri fyrir þennan einstaka hóp kennara sem hafa rutt brautirnar með JA og samstarfsfyrirtækjum þeirra .